A Bizottság 349/2002/EK rendelete
(2002. február 25.)
a 404/93/EGK tanácsi rendeletnek a banán Közösségbe történő behozatalát szabályozó rendelkezések tekintetében történő alkalmazására vonatkozó részletes szabályok megállapításáról szóló 896/2001/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2587/2001/EK rendelettel [1] módosított, a banánpiac közös szervezéséről szóló, 1993. február 13-i 404/93/EGK tanácsi rendeletre [2] és különösen annak 20. cikkére,
mivel:
(1) A legutóbb a 2351/2001/EK rendelettel [3] módosított 896/2001/EK bizottsági rendelet [4] 2001. július 1-jétől alkalmazásban lévő részletes szabályokat állapít meg a 404/93/EGK rendelet végrehajtására, az ez utóbbi rendelet 18. cikke (1) bekezdésében előírt behozatali vámkontingensek kezelésére tekintettel.
(2) A 2587/2001/EK rendelettel módosított 404/93/EGK rendelet 18. cikkének (1) bekezdése 2002. január 1-jei hatállyal módosítja a behozatali vámkontingenseket. Különösen a C vámkontingenst csökkenti 100000 tonnával, és az ehhez való hozzáférést fenntartja az AKCS-országokból származó termékek számára. E módosítások eredményeként gondolni kell arra, hogy az AKCS-országokból származó termékekkel való kereskedelem struktúráit a különböző kereskedelmi műveletek nagyobb mértékű integrációja jellemzi, amelyet nagyrészt a 896/2001/EK rendelet 3. cikkének (1) bekezdésében meghatározott hagyományos piaci szereplők hajtanak végre. A behozatal folyamatosságának biztosítása érdekében, és ugyanakkor azért, hogy a nem hagyományos piaci szereplők számára olyan C vámkontingens-részesedést juttassanak, amely lehetővé teszi számukra tevékenységük folytatását e kereskedelemben, továbbá a megbízható verseny erősítése érdekében ki kell igazítani a C vámkontingensnek a hagyományos és a nem hagyományos piaci szereplők közötti felosztását, és a fent említett rendelet 2. cikkét ennek megfelelően módosítani kell. Az új felosztásnak jobban kell igazodnia a piaci szereplők mindkét kategóriája által az elmúlt három év során ténylegesen végzett műveletekhez.
(3) A 896/2001/EK rendelet melléklete azon tagállami illetékes hatóságokat sorolja fel, amelyek a harmadik országokból származó banánbehozatalra irányuló engedélyeket adják ki. Több tagállamból érkező értesítés nyomán a mellékletet módosítani kell.
(4) Tekintettel a 896/2001/EK rendeletben megállapított határidőkre, e rendeletnek azonnal hatályba kell lépnie.
(5) A Banánpiaci Irányítóbizottság az elnöke által megállapított határidőn belül nem nyilvánított véleményt,
ELFOGADTA EZT A RENDELETET:
1. cikk
A 896/2001/EK rendelet a következőképpen módosul:
1. A 2. cikk helyébe a következő rendelkezés lép:
"2. cikk
(1) A 404/93/EGK rendelet 18. cikke (1) bekezdésének a) és b) pontjában előírt A és B vámkontingenseket a következőképpen kell rendelkezésre bocsátani:
a) 83 %-ot az e rendelet 3. cikkének (2) bekezdésében meghatározott hagyományos A/B piaci szereplőknek;
b) 17 %-ot az e rendelet 6. cikkében meghatározott nem hagyományos A/B piaci szereplőknek.
(2) A 404/93/EGK rendelet 18. cikke (1) bekezdésének c) pontjában előírt C vámkontingenst a következőképpen kell rendelkezésre bocsátani:
a) 89 %-ot az e rendelet 3. cikkének (3) bekezdésében meghatározott hagyományos C piaci szereplőknek;
b) 11 %-ot az e rendelet 6. cikkében meghatározott nem hagyományos C piaci szereplőknek."
2. A melléklet helyébe e rendelet melléklete lép.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. február 25-én.